15. ΒΑΣΙΛΙΚΟΝ ΔΙΑΤΑΓΜΑ της 16 Μαρτ. /9 Απρ. 1954 Περί ορίου ηλικίας διοριζομένων εις θέσεις μελών του Κεντρικού Γνωμοδοτικού και Διοικητικού Συμβουλίου Εκπαιδεύσεως. Έχοντες υπ’ όψει τας διατάξεις του άρθρ. 16 παρ. 1 του Ν. 1811/1951, τας υπ’ αριθ. 648/1953 και 60/1954 συμφώνους γνώμας του Α.Σ.Δ.Υ . και την υπ’ αριθ. 9/1954 γνωμοδότησιν του Συμβουλίου της Επικρατείας, προτάσει του Ημετέρου επί του Συντονισμού Υπουργού, απεφασίσαμεν και διατάσσομεν. Άρθρον μόνον.-Κατ’ εξαίρεσιν του εν άρθρ. 16 παρ. 1 του Ν. 1811/1951 οριζομένου ανωτάτου ορίου ηλικίας των 35 ετών δια τον διορισμόν υπαλλήλων, δύνανται να διορίζωνται εις θέσεις των μελών του Κεντρικού Γνωμοδοτικού και Διοικητικού Συμβουλίου Εκπαιδεύσεως και πρόσωπα μη υπερβάντα το 60όν έτος της ηλικίας των. Εις τους Ημετέρους επί του Συντονισμού και της Εθνικής Παιδείας και Θρησκευμάτων Υπουργούς, ανατίθεμεν την δημοσίευσιν και εκτέλεσιν του παρόντος. 